**ELŐTERJESZTÉS**

**A Gazdasági és Városstratégiai Bizottság 2018. március 26-i rendkívüli ülésére**

**Javaslat a szombathelyi 6283/2 hrsz.-ú, Kossuth L. u. 2. szám alatti ingatlan megvásárlására érkezett pályázat elbírálására**

A Közgyűlés a 239/2017. (IX.14.) Kgy. számú határozatában úgy döntött, hogy a szombathelyi 6283/2 hrsz.-ú ingatlanra 153.000.000,- Ft + ÁFA összegű kikiáltási áron Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet versenyeztetési szabályzatának nyilvános, egyfordulós pályázati eljárásra vonatkozó szabályai alapján pályázati felhívás kerüljön kiírásra.

A Gazdasági és Városstratégiai Bizottság az ajánlatokat az alábbi szempontok alapján bírálja el:

* Az ajánlattevő által vállalt vételár nagysága, ami legalább 153.000.000,- Ft + ÁFA.
* Az ajánlattevő hasznosítási elképzelései, a vételár megfizetésének módjára és határnapjára tett nyilatkozata.

A kiírt pályázatra 2018. március 10-én 11 óráig, azaz a határidőben 1 (egy) pályázat érkezett:

Ajánlat:

Pályázat beérkezésének időpontja: 2018. március 07. 11 óra 10 perc

Pályázó: Ramana Kft. (Cg.04-09-013563)

Székhely: 5700 Gyula, Dózsa György u. 1/b.

Ügyvezető: Rapport Erzsébet

Az ingatlan hasznosítási elképzelései: Az ingatlant elsősorban szállodaként kívánja hasznosítani. Az ingatlanban kialakításra kerülne még egy étterem, mellette egy kisebb helyiségben divatáru szaküzletet működtetne. A szálloda és étterem kialakítása során figyelembe venné a pályázó Szombathely városának történelmi jelentőségét, ennek megfelelően arra törekedne, hogy az átalakított épület, szálloda és étterem értékkel képviselje városunkat.

A vételár mértékére, megfizetésének módjára, határnapjára tett ajánlat: 153.100.000,- Ft, + ÁFA, amelyet az adásvételi szerződés aláírásának napján egy összegben átutalna.

A pályázati kiírásban rögzített feltételeknek a pályázat megfelel, azaz érvényes.

A pályázati felhívás tartalmazta azt a tájékoztatást, hogy az ingatlanra a Kamilla Egészségcentrum Kft. 2016. december 31. napjáig bérleti jogviszonnyal rendelkezett. A bérlő saját költségén és kockázatára, utólagos elszámolás nélkül alakította ki az ingatlant. A Kft.-vel kötött bérleti szerződés szerint a bérlő a bérleti jogviszony megszűnése esetén az épületet rendeltetésszerű használatra alkalmas állapotban és az átadáskori felszereltséggel köteles az átadónak visszaadni. A bérlő a saját költségén általa beépített és a helyiség állagának sérelme nélkül leszerelhető berendezési és felszerelési tárgyakat elviheti.

A bérlő a bérleti szerződés megszűnését követően a birtokbaadáskor a saját költségén általa beépített berendezési és felszerelési tárgyakat, ingóságokat az ingatlanban hagyta.

A pályázati felhívás III/2. pontja szerint a pályázatnak a fenti tájékoztatás tudomásulvételével tartalmaznia kell egy nyilatkozatot, hogy a pályázó nem kíván a bérlővel megállapodni vagy csatolni szükséges egy adásvételi előszerződést a berendezési és felszerelési tárgyak megvásárlására.

A pályázó a fentiek figyelembevételével úgy nyilatkozott, hogy a nem kíván a volt bérlővel megállapodni.

Tájékoztatom a Tisztelt Bizottságot, amennyiben a Ramana Kft. ajánlatát nyertesnek nyilvánítja, a szerződéskötést megelőzően gondoskodni kell a szükséges intézkedések megtételéről az ingatlan kiürítése, rendeltetésszerű használatra alkalmas állapotban történő átadása érdekében.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2018. március 23.**

**/: Dr. Puskás Tivadar :/**

**Határozati javaslat**

**…./2018. (III. 26.) GVB. sz. határozat**

1. A Gazdasági és Városstratégiai Bizottság a szombathelyi 6283/2 hrsz.-ú, Kossuth L. u. 2. szám alatti „étterem, konyha” megnevezésű ingatlan nyilvános, egyfordulós eljárásban történő értékesítésére 2018. február 8. napján kiírt felhívásra határidőben érkezett 1 (egy) ajánlatot, a Ramana Kft. ajánlatát nyilvánítja nyertesnek a bírálati szempontok vizsgálata alapján.
2. A Bizottság felkéri a Polgármestert, hogy a pályázat eredményéről a nyertes ajánlattevőt 15 napon belül írásban értesítse és az adásvételi szerződést az értesítés kézhezvételétől számított 30 napon belül kösse meg.
3. A Bizottság felkéri a Polgármestert, hogy gondoskodjon a szükséges intézkedések megtételéről az ingatlan kiürítése, rendeltetésszerű használatra alkalmas állapotban történő átadása érdekében.

**Felelős:** Lendvai Ferenc, a Gazdasági és Városstratégiai Bizottság elnöke (végrehajtásért: Lakézi Gábor, a Városüzemeltetési Osztály vezetője)

**Határidő:** az ajánlattevő értesítésére: 15 nap

az adásvételi szerződés megkötésére: az értesítés nyertes ajánlattevő általi átvételétől számított 30 nap